khistorydata/jeongjo-sjw-relations huggingface dataset:
정조 16년 · 목
先是煥之陳疏略曰聖候靜攝今至九日藥院不得備員廷臣不得問安上下閉塞進退憂煎銀臺六房如不識惟允之義豸冠兩司不敢請一寸之地此何等國體大臣或陳箚說病或奉旨退處闕外諸宰或乍聚旋散曾無一人排閤敢諫者臣竊謂聖人之心與天地相開翕而天地之氣亦與聖人相流通殿下一聖人而我東天地之所倚着也殿下之心和則天地之心和殿下之氣和則天地之氣亦和二儀位萬物育小人退而消君子進而長聖體康寧翕受諸福用之有敷錫之慶矣伏瞷數年以來聖心未全其和大德或虧其功動靜違度有以失天地之法象賞罰循意足以招四方之物議卿大夫憂懼不敢言委巷之士奔走不遑寧此豈聖世熙熙蕩蕩之氣象哉夫亂賊者天下之所共討也義理者秉彝之所同得也凡今殿下之臣尙能着眼於義理大聲於亂賊者蓋其一脈之氣本於祖宗朝四百年培養而成於我聖明一初振作之化也雖然世道難高人情喜污苟或一變於利害寵辱之際而秉彝日喪志氣乃疲則將至於縱亂賊而傍觀保妻子而自謀矣夫士者元氣也言官者耳目也泮宮諸生抱疏函而徊徨衢路臺省衆官捲啓草而狼狽嶺海猶未足道也象魏懸法以某事某言著爲禁條乃國家安危存亡之所係也殿下豈眞以設禁之擧謂爲盛德可以服一世之心耶蓋以爲朝臣忠不足以討賊語不足以明義而聖聰之不足留也今之大夫諸生雖或言有得失而若其本意則善言之未善猶可罪也設法而禁之不亦殆乎殿下聖神文武聞人之言則知其公私邪正審國之勢則明於安危緩急是以言則謂有可闢而勢則謂須自制也雖然聖人之聰明有所未周天下之事變常出不虞則奚可以已然之定跡盡決將然之活機乎鳴呼巨魁偃息國讎未除餘孼觀望天討遂稽猶欲雍容喣濡舞千羽於七旬之後臣竊惑焉夫宇賊一幺麼小竪耳其誅其竄似不足論於國勢之安危而若其所係則重身爲逆謀之樞紐名在鞫案之關石矣假使尙喆有世宥之勞在王法不可低仰而況是自點之世龍也則寧有減等之議哉今殿下以祖宗金石之典闊狹經權太似所欲之從心以朝廷搢紳之臣顚倒愚智有若兵家之嬰兒遽賜禮葬而物情沸騰則去其名而存其實旋允臺請而群議準待則迃其路而匿其迹遂使諸臣不聞逮捕之出於該府不知押置之在於某邑疑其事而無所據則不敢筆之於奏牘筆之牘而有所懼則不敢投之於公匭而噫彼在院之臣亦不得發令於胥吏矣假有一牘欲令呼呈則吏皆瞠視環立不吐一聲當此之時縱有賈誼治安之榮胡銓斥和之疏上爲喉院之故紙而已臣竊爲殿下惜此非常之擧也夫法者一創而不復除假使天下後世取法於殿下而又不慮亂臣權奸盜太阿而弄威福遂以司喉舌之患得鄙夫把禁闥之無恥劣弁同惡相灣力拒其忠臣義士之抗疏叫閣者則其國勢之危且急將如何哉嗚呼三司之官殿下之三司也朝廷之臣殿下之朝廷也方三千里社稷山川孰非祖宗憂勤所創精一所傳以至於殿下之洪業也三朝司所尙者言議朝廷所重者體貌社稷山川之所依所係者實惟殿下之一心也而一番閱了聖明之過擧則一國震盪所謂言議一層消落所謂體貌一層摧敗夫如是則社稷之所依於殿下者豈不震驚也山川之所係於殿下者安得寧謐也鳴呼今之爵祿於國者未必盡是忠藎之士亦未必盡是不忠不誠之人則殿下所以待之者有乖九經之義雖有志士抑亦慷慨流涕歸塡於溝壑而已矣殿下之國計誰恃而不熟慮之也伏望殿下爲天地立心爲四時治氣爲生民念萬世太平亟命藥院備員入診仍許諸臺詣廳陳論蕩開朝著愁沮憂菀之志養成八域雍和舒泰之象焉至是批以抱匭排閽之擧分數太過縷縷斷斷之說似是而非爾其勿辭察職
정조 16년 · 목
先是校理李貞運副修撰金義淳等聯箚略曰日前承款罪人宇鎭已拿到近畿之地而下敎有姑爲送置湖西邑待還宮後掌來之命矣噫嘻此賊之假息㠀中今幾年矣王章未伸輿㥽久菀今旣迫到近地則事當不待時拿致王府亟正典刑而旋蹕有日尙遲掌來之命一日二日群情之憂菀抑塞轉益罔措而在聖上揮乾斷而嚴天討之義豈容若是伈泄拖延時日乎臣等謂逆賊宇鎭卽速拿來夬施邦憲宜矣○正言李明淵陳疏略曰臣於被論俟勘之中竊聞道路所傳逆賊宇鎭拿到湖西地方而有姑爲遲滯押來之命云臣未諳虛實不勝訝菀卽伏見小報因堂箚有院啓而誨責繼下竝賜斥退臣雖未知箚辭之如何而槪是亟伸王章之請也噫嘻此賊之戴頭偃息亦已久矣今幸天聽有孚邦憲將行而中路逗遛拖日此久輿憤之激視刻如年論思之地宜有疾聲之請出納之臣無怪捧入之稟而不惟不賜允從迺反竝加摧抑臣未敢知聖敎中收殺卽指何日出場耶向於賓筵殿下諄諄然旣諭於大臣臺臣矣方今之道唯當卽刻設鞫不待時行刑尙何有可待之事耶伏願亟令王府催促拿致劃卽正法仍命收還儒臣承宣遞差之敎焉○獻納李羽晉陳疏略曰尙喆干紀之罪宇賊淊天之逆卽王法之所必誅而備忘一下朝紳驚慌物情沸騰凡今日北面之臣苟具秉彝之天孰敢有奉承之理乎上下相持威怒荐降情志否隔景色愁沮不料聖明之世有此非常之擧也且殿下每有過中之辭命預慮群下之爭執輒以卑徵無識之流槯差近密遽令頒布其有累於明出納重絲綸之政誠非細故伏願念群情之不可遏國賊之不可赦亟降反汗之命焉○大司憲趙宗鉉執義申禹相司諫柳雲羽掌令鄭景祚持平高宅鉉李翊模獻納朴瑞源正言韓商新等聯疏略曰玉候之欠和今幾日矣群情焦迫已不勝言而內局之臣次第遞免嘗藥無人院中之醫亦令屛黜診察無路人心之憂遑國體之虧損當復如何伏念殿下一身上奉殿宮之重下繫億兆之望其調護之方節宣之道宜無所不用其極今乃廢閣常行之規及忽所愼之戒此豈平日仰體惟疾之聖孝也哉伏乞亟使藥院備員直宿醫官如例診候○承旨李集斗陳疏略曰玉體愆度今幾日矣而藥院久曠提擧不備診候議藥晷刻爲急前後稟啓尙不蒙允上下相持虛度時日此何景色此何擧措伏願殿下特許方寸之地使諸臣登筵問候卽出提擧之任率醫官對症論藥以伸群下焦灼之忱臣之所以有慨于中者卽大僚之處義也一則原任老臣也一則藥院都提擧也當初求雖出懲討之義而旣承靜攝之敎則事當旋請承候若下入侍之命卽地登對詳察脈候隨症進劑而不此之爲退出朝房率諸卿宰更欲請討者未免先後不審而兩大臣嚴譴之後則左揆雖有身▣如可强作則當舁疾入闕卽請承候而亦不出此只自胥命至今坐見此等罔措之擧臣實莫曉矣○吏曹判書金思穆參判李在學參議沈煥之等聯疏略曰聖候靜攝今已六日矣而藥院諸臣竝賜遞解旣無嘗藥之任又無診候之路豈不萬萬罔措耶其所備負一時爲急而前望命入乃在開政之前故不敢循例排望益不勝焦悶伏乞卽令藥院備員俾得以入診承候焉至是竝批以箚疏具悉矣
정조 16년 · 강
罷承旨李喆模遞趙尙鎭申大謙以洪明浩李祖承林濟遠爲承旨祖承尋遞以洪仁浩李思祚趙衍德申耆爲承旨竝前望也
정조 16년 · 목
喆模以禁府草記遲滯事坐罷尙鎭有身病祖承違召也
정조 16년 · 목
承旨洪明浩林濟遠洪仁浩等啓言臣等於拿鞫罪人宇鎭喬桐府押付之命誠不勝驚惋噫窮天之罪臺啓至嚴干紀之惡鞫案昭載何幸拿來之命庶有夬斷之望而緹騎改路已切群情之疑惑死囚還家蓋增物議之駭憤畢竟處分以近島移配勘斷人紀從此斁絕亂賊無所懲畏古今天下寧有是也臣等因此尤有所憂慨者朝家擧措先觀大體民不信法則國不國而人不人旣令拿來矣行且誤鞫矣而曾不發一端問目下一箇栲掠直置之末勘之科其所以周遮彌縫者無以服人心而伸國法臣等謂還寢成命亟令嚴鞫夬正王法斷不可已也批以欲一問者卽欲踐初言也逶迤押置者事勢所使然也不問而還配者法則伸而恩亦寓也事端各自巧湊命令有何不信況稍有涉於這般說話予所擬待之者彌綸二字也卿等休論施措之惟當非當受以爲過予所不辭孟子豈不言周公之過不亦宜乎
정조 16년 · 강
內閣前提學吳載純前直提學徐浩修李秉模前直閣徐鼎修等聯疏賜批
정조 16년 · 목
疏略曰臣等卽伏見傳敎下者有逆賊宇鎭喬桐府押付之命殿下何爲而又有此非常處分也此賊覆載難容之罪殿下亦不以臣等之言爲不然而獨於處分一切反是拿鞫之命卽中外之咸覩而忽於半道押付鄕里量處之敎或冀典刑之夬伸而到今究竟移置近島從今以後義理懲討其將擔却一邊而一有處分更莫之爭難乎俄於筵席以漢家寬大之法縷縷下敎臣等豈不知天地之仁在於曰生聖人之德貴乎克寬也夫亂賊之殄滅非出好生而義在曰生凶醜之喣濡雖似小仁而實非克寬西漢之隆由於用法之必信後漢之頹由於王綱之解弛以殿下聖學之高明而乃欲以漢法之寬拒臣等之口此豈所望於聖明也(刀削)(刀削)臣等今日登筵承候爲重且於筵退時處分未下故未敢畢言及到喉院始見傳敎相顧愕然寧欲無生伏乞特寢宇賊移置之命亟正典刑焉批以西京法令務尙寬大如宇鎭者處地似難免無▣而今番處分之一切拂群情非欲力戰公議也所以然之本意所必然之微意對大臣及三司諸臣言之盡矣設令眞箇失刑失刑之害小推亘之放大大抵漢帝之善將將不過曰分數明三守卿等在潤色皇䣭之地義當將順之不暇退自筵席復尋上疏何太不誠之甚乎卿等從重推考自今妥帖間本閣承候及起居之例一竝權停
정조 16년 · 강
執義申禹相掌令鄭景祚持平高宅謙李翊模獻納朴瑞源正言韓商新等聯箚命竝遞差
정조 16년 · 목
箚略曰臣等俄登筵席以逆宇正法事有所爭執而沈誠淺薄未承允兪及夫筵退卽伏見傳敎下者有逆宇喬桐府島配之命臣等相顧愕貽誠不勝抑塞之至噫群下之所以仰恃者只是一問之聖敎不意今者初無王府之拿問直有近島之移配此何事也渠之罪惡已盡臚列於前後疏啓不復煩陳而今以已承款未正刑之罪人遽然酌處摲就惟輕則王綱泯矣天理斁矣豈不凛然心寒哉臣等謂逆賊宇鎭喬桐府移配之命亟爲還收依前臺啓設鞫得情夬正王法宜矣敎曰登筵時筵敎之詳備不下於數行傳敎況傳敎書出之敎旣在入侍之時則忽於筵退之後看作意外之事又爲聯疏是果成說乎爾等遞差
정조 16년 · 강
校理林道浩成德兩副校理李貞運副修撰宋民載等聯箚賜批
정조 16년 · 목
箚略曰臣等俄者筵中伏承宇賊量處之敎縷縷爭執誠未回天繼陳所懷又下不允之批筵退之後憂憤轉激卽伏見傳敎下者至有宇賊喬桐府押付之命噫嘻凶如宇賊逆如宇賊而幾年假息今始拿來而向者中路之放釋已是非常之擧今日近島之押置尤是意慮之外島非遠海律止編配噫宇賊卽已承款之極逆也往古來今曷嘗有旣拿還放置之近地之事也哉伏乞亟寢宇賊喬桐府押付之命仍令王府卽速拿來夬正典刑焉批以爾等擧措雖異於兩司筵中屢陳所懷則又何聯箚乎
정조 16년 · 강
承旨具修溫陳疏賜批仍命許遞
정조 16년 · 목
疏略曰臣自量平生最居人下而濫陞緋玉謬通銀臺畢竟卑微之斥非心一身之僇辱臣旣無恩怨於李敬心則此果何爲而發也臣與李秉鼎初未嘗不親而聽言觀眸終非吉人凶國禍家固其伎倆故疏絕之意自露於形跡則深怒旣積威喝轉甚早晚顚沛臣固自知果然侮衊之辱遂出於渠之所自起廢通枳之私人此莫非臣不量孤覊妄受疑怒之罪而緣臣不肖忝厥祖先自分聖世葉物允矣今於千萬夢想之外除臣承旨驚惶感泣罔知攸措況唐津林聖澤擊錚構誣臣叔父罔有紀極血冤弸中略此附陳伏乞治臣逋慢卽令選部勿復檢擬於承宣之任批以觀此疏辭李敬心卽李秉鼎之私人云云大抵論人駁人卽臺閣之公議爲之者豈敢受其指嗾嗾之者豈敢逞其私憾乎如爾疏所論則其流之害可勝言哉今日朝廷意謂無權奸之敎人疏啓之習秉鼎乃敢爲此乎其說旣登於公車則不可置之疑信之科令政院嚴問於前正言李敬心處以啓爾之情勢似然本職許遞
정조 16년 · 강
掌令宋煥箕疏陳病狀乞遞賜批
정조 16년 · 목
批以春煦向暄政宜登筵爾以林下讀書之士必不誤爲托辭以緩敦迫之擧予所延佇之思日甚一日爾須體予此意速鄙幡然無負如渴之望事下諭于掌令宋煥箕
정조 16년 · 강
遞藥院提調吳載純以李▣代之前望也
정조 16년 · 강
備局以關東弊瘼回啓
정조 16년 · 목
備局啓言江原監司尹師國狀啓依下敎就議于左議政蔡濟恭則以爲第一條司饔院木物事無論本色與代錢道啓論列極其纖悉民邑之弊非不矜念而分院事情未能詳知上供所係事體自別勢將招問卽吏或別歧廉探的知其便否然後更爲稟處第二條月課還穀三千石取耗事煮焇兩邑之爲弊旣如此則便宜矯革係是不可已之政月課還穀乃是軍需所用則加分取耗雖或爲些少民弊一道內三千石分俵其數無多依狀請許施第三條會付火藥之勿爲新備只令改搗事戎政所需何等嚴重會付火藥之不猛責在邑倅小則推治大則論勘何所不可而今乃慮其年久而陋濕使之更勿貿取只搗前在則設使初次改搗之剩可當三年新備之數每次剩餘豈有充補新備之理乎然則本道火藥雖至十年二十年不過爲四萬餘斤事之無謂莫此爲甚此則置之第四條伊川等四邑船運依山郡例上納事惟正所供事體莫重軍保所納需用甚聚雖不可輕議而若其遠邑裝載之弊急湍覆沒之患誠如道啓則實爲嶺西之痼瘼又況四邑上納數本無多依狀請許施第五條杆城郡舊陳九十三結頉減事道臣之摘奸打量旣甚明的至於上聞則豈可使海陬殘氓終抱白徵之冤未蒙朝家如傷之德澤乎姑爲頉減於元總中而嗣後起墾之道專在於守宰撫摩安集之如何每年新起實數修成册報本司以爲考勤慢之地第六條他道移來軍丁還送事昨年癘疫後死亡闕額之不得代定何道不然道啓所謂自他道移來者之各其本邑今幾蘇殘云者可謂見牛未見羊此則置之第七條蔚珍縣騎兵番布合當上納事嶺東諸邑擧皆合當則其在一視之政宜無異同依狀請許施第八條內官復戶事本道內官給復之若是夥然殊甚訝惑使之從實數修報無或濫雜之意另飭內侍府爲宜云請竝依此擧行允之仍敎曰俄筵欲爲下敎而因酬應之煩多未果東伯之諸條陳瘼皆纖悉此蓋久於其任之效右相筵奏中方伯瓜前勿遞之說甚好另欲留意而第一條分院之弊左相旣兼廚院細叩詳探更卽論理草記第六條他道移來軍丁還送事不但牛羊何擇大抵良役實總卽先朝金石之典則而行之已久難保其法禁之不解弛必有不當徵布而納布者不當免貢而頉役者査之道內一從刊册施行則何必遠求他道乎一一爬櫛雖近於繹騷而見闕充代決知優優嚴飭道臣斯速擧行後以其形止使之後錄狀間使東邑小民得沾實惠則豈非仰述之一端乎第八條內官復戶事虛實相混甚爲駭然以其時仕實數修成册報來後下送該道至於假稱冒錄之類亦令道臣照法嚴治後狀間事分付
정조 16년 · 목
狀啓以爲連接各邑所報則賑口中或移付還案者及傭賃資生者査實拔去或分等當八者及出他還來者鱗次追付較其加減計其都數中巡比初巡所加爲四千四百十八口分賑數爻修成册上送賑廳○尤甚邑鎭鐵山府飢口二千七十三折米六十石六斗三升鹽五石二斗六升零○粥大米一石八斗五升零醬三斗二升零甘藿二百三十一立宣川府飢口一千三百二十八折米三十九石一斗六升醬三石五斗九升零○粥小米十斗七升太一石六斗四升醬二斗四升龍川府飢口三千九百四十八折米一百二十石一斗九升醬十石十二斗九升零○粥小米二石四斗八升太一石二斗四升鹽五斗一升零龜城府飢口二千七百八十三折米八十三石七斗四升鹽七石六斗一升零○粥小米四石九斗五升零鹽四斗一升零宣沙鎭飢口二百六十八折米七石十四斗六升鹽十斗五升零○粥大米四斗六升醬五升零甘藿四十二立阿耳鎭飢口一百八十五折米五石八斗一升鹽七斗三升零○粥小米四斗六升零鹽四升零車嶺鎭飢口一百七十七五石四斗七升折米鹽七斗零○粥小米二斗六升零太一斗七升零鹽一升零牛峴鎭飢口二百二十二折米六石八斗四升鹽八斗五升零○粥小米二斗七升太二斗七升鹽四升零彌串鎭飢口二百十一折米六石五斗九升鹽八斗六升零○粥大米五斗三升零鹽一升零安義鎭飢口一百九十五折米五石十二斗三升鹽七斗七升零○粥小米一斗二升零太一斗二升零鹽一升零西林鎭飢口九十六折米二石十二斗鹽三斗六升○粥小米一斗二升零甘藿十四立植松鎭飢口八十九折米二石九斗九升鹽三斗五升零○粥小米二斗二升零山羊會鎭飢口八十四折米二石九斗一升鹽三斗六升零○粥小米二斗二升零鹽一升零之次邑鎭郭山郡飢口五百五十二折米十六石四斗鹽一石六斗二升○粥大米十三斗三升零醬五斗五升零甘藿一百十二立雲山郡飢口三百六十七折米十石七斗一升鹽十三斗零○粥小米四斗七升太三斗六升零鹽一斗四升零蓋山縣飢口三百七十折米十一石四斗九升鹽一石四升零○粥小米三斗二升零醬一斗三升零甘藿七十九立委曲鎭飢口五十五折米一石八斗九升鹽二斗零○粥小米一斗二升零壬海鎭飢口五十六折米一石九斗二升鹽二斗零○粥大米一斗二升甘藿四十立初巡飢口八千六百四十四內五十一口付還及傭賃拔去四千四百六十九口追付中巡飢口一萬三千六十二折米三百九十石一斗三升鹽二十石三斗二升零醬十四石三斗九升粥大米三石三斗一升零小米九石六斗二升零太三石三斗二升零醬十三斗二升零鹽十二斗三升零甘藿四百九十三立又狀啓以爲續接各邑終巡所報則飢口之比中巡所加爲二千二百口終巡分賑數爻及初中巡飢口穀數合計都數修成册上送賑廳○尤甚邑鎭鐵山府飢口二千五百八十三折米七十五石六斗三升醬六石七斗一升零○粥大米二石二升零醬四斗二升零甘藿二百九十四立宣川府飢口一千三百二十九折米三十九石二斗五升鹽三石六斗零○粥小米二石二斗一升零鹽二斗三升龍川府飢口四千六百六十八折米一百四十一石四斗鹽十二石十斗四升○粥小米四石十一斗八升零太三石一斗六升零鹽十一斗八升零龜城府飢口三千一百十八折米九十三石七斗二升醬八石四斗五升零○粥小米五石一斗鹽四斗五升零宣沙鎭飢口三百八十七折米十一石六斗六升鹽十四斗九升零○粥大米七斗二升零醬八升零甘藿六十九立阿耳鎭飢口二百二十五折米六石十一斗五升醬九斗零○粥小米五斗六升零鹽五升零車嶺鎭飢口一百七十五折米五石三斗三升鹽六斗九升零○粥小米一斗八升零太一斗八升零鹽四升牛峴鎭飢口二百二十二折米六石八斗四升鹽八斗五升零○粥小米二斗七升太二斗七升鹽四升零彌串鎭飢口二百十七折米六石七斗七升醬八斗七升零○粥小米五斗四升零安義鎭飢口一百九十五折米五石十二斗三升鹽七斗七升零○粥小米一斗二升零太一斗二升零鹽一升零西林鎭飢口一百十七折米三石五斗九升醬四斗三升零○粥小米一斗五升醬二升零甘藿十六立植松鎭飢口一百四折米三石一斗六升鹽四斗一升零○粥小米二斗五升零鹽二升零山羊會鎭飢口一百折米三石一斗五升鹽四斗三升○粥小米一斗三升零太一斗三升零鹽二升之次邑鎭郭山郡飢口七百五十三折米二十二石一斗四升醬一石十三斗六升零○粥大米一石三斗零醬七斗五升零甘藿一百五十立雲山郡飢口五百四十四折米十五石十斗二升醬一石四斗八升零○粥小米七斗二升太五斗四升零鹽一斗六升零孟山縣飢口三百八十九折米十一石三斗八升鹽一石一斗三升零○粥小米三斗四升零醬一斗三升零甘藿八十三立委曲鎭飢口七十折米二石三斗醬二斗五升零○粥小米一斗六升零鹽七合壬海鎭飢口六十八折米一石十四斗七升鹽二斗五升零○粥大米一斗六升零甘藿十七立中巡飢口一萬三千六十二內一百四十八口付還及傭役拔去二千三百四十八口追付終巡飢口一萬五千二百六十二折米四百五十四石十四斗二升鹽二十石六斗八升零醬十九石九斗八升零粥大米三石十二斗二升小米十四石四斗六升零太三石十四斗二升零鹽一石七斗三升零醬十四斗一升零甘藿六百三十一立三巡都合飢口三萬六千九百六十八折米一千一百一石五斗九升鹽六十二石九斗九升零醬三十四石五斗七升零粥大米十石十四斗二升零小米二十九石十四斗八升零太七石十四斗八升零鹽二石十斗八升零醬二石十斗二升零甘藿一千四百八十九立
정조 16년 · 강
召見藥院提調及水原御史于誠正閣提調李▣副提調洪明浩御史申獻朝
정조 16년 · 목
藥院請診也○提調李坤曰湯劑待令矣予曰膈氣今則少降湯劑不須多進待下敎入之副提調洪明浩曰伏承院啓批旨臣等不勝抑塞逆如字鎭而以恩旣寓矣爲敎恩之一字豈可用於此等凶賊乎予曰批旨自有商量予則重王法而置之島中若自下爭執則渠當自在渠家故禁府草記亦不催促矣承旨林濟遠曰以漢代寬大之法爲敎而漢法殺人者死殺人者猶不得傳生況凶賊豈有生出之理乎閣臣吳載純曰以逆賊緣坐之法言之兄弟妻孥幷置大辟此乃古今不易之典也宇賊則渠是劇逆而猶不得明正典刑古今天下寧有是哉且本閣起居之例亦以臣等之罪至命權停臣等豈不抑鬱乎予曰今則諸閣臣皆己歸家云不必相持昨日下敎安徐可也蓋今番事有意存焉非爲渠也亦非徒爲院相也以後世迫隘之俗尙西京寬大之治豈不好乎大抵九經之序卽親親也尊賢也敬大臣也且以我朝家法言之院相爲任固有異於尋常大臣而百年以來自許積之後院相家全保者無幾此豈好事哉今番處分俄以這般說話四字言之則親親之意固無過於是矣且國榮之出送非爲他也渠於丁酉年引仁城君故事用先斬後啓之例伊時事實故相鄭弘淳知予心矣至今思惟心焉如結宇鎭今若究問則又將出何說乎予則別有憂歎者近觀三司擧措可謂寒心昨日兩司筵中己聞量處之言退後聯疏有若初不知者然豈不怪駭乎雖以韓商新言之渠亦昨日登筵之言官也諸臣中渠獨默無一言而反於經宿之後忽地凌踏大臣豈非令人大慚乎古則朝廷若有事端三司之言論風來略有可觀今則三司陳章則例套登筵則慌忙此實無他旣無矜式之人又乏彰癉之擧故也彼入侍御史亦三司之臣出而言及於出入三司之人交相勉勵可也仍謂申獻朝曰別單外無他事乎獻朝曰己悉於別單更無可達而民情則無論邑內與外村水原一境恩澤淶洽別無弊瘼矣但尋室居生之儒生輩多有優閑度日不勤做讀者每當應製之時不無借述代入之弊莫體勸課之至意是甚慨然矣仍奏曰臣非時任三司則出位奏達極知惶悚而宇賊島配之命誠不勝輿情之憤欝豈有逆節之如宇鎭而近地移配之事乎隄防之虧壞己無可言而自此群下將不信王言此豈細故也哉予曰俄己盡言勿爲煩瀆
정조 16년 · 강
以徐有榘爲內閣待敎前望也
정조 16년 · 목
敎曰閣臣俱在坐罷中昨日登筵者亦是遞免者內閣待敎前望單子入之待下批牌招
정조 16년 · 강
領敦寧洪樂性陳箚賜批
정조 16년 · 목
箚略曰伏見傳敎下者有宇賊押配喬桐之命臣不勝驚惋錯愕自古亂賊何限而豈有如喆宇兩賊之陰憯妖毒者乎願今伸天討之道惟有追施逆喆孥籍之典亟正凶宇邦刑之律則耽羅還配尙不可議況彼喬桐地在畿甸(刀削)乎(刀削於至豈)伏乞亟從三司之請仍念臣之伊日去就與僚相無異同則僚相獨被嚴勘賤臣尙今倖免在朝家黜陟之政豈無失平之歎乎況復三提擧之新命尤不勝慚恧而至於御營提擧則兩軍門不得兼管卽是不刊之法尤不容冒據伏願鐫削臣職仍勘臣罪批以今番事豈樂爲乎箚中自引過矣軍門提擧之毋得疊帶自有先朝受敎定式卿之御營兼管勉副卿須安心穩攝仍命遣史官傳諭御營都提擧之代以右相察任事從事官發牌分付
정조 16년 · 강
右議政朴宗岳陳疏賜批
정조 16년 · 목
疏略曰臣至庸極陋實不合於任使之末而猥荷再造之恩復廁簪紳之列榮己極而分已足矣臣季父在世時握臣手流涕而言曰聖恩與天同大無地圖報在汝分義在官則赴湯蹈火生死向前在家則杜門守拙遠避榮利以爲不報之報丁寧告誡在臣耳中若使臣季父及見臣所叨新命則其爲憂歎當如何哉臣之自來鈍滯萬不近似於輔相之任庶幾聖明之洞燭而亦廷臣之所嗤點也反復思惟萬無蹲冒之淫伏乞亟許退黜焉臣之昨日登筵一則爲承候也一則爲懲討也誠意淺薄未能回天而惟以酬應之稍久恐致靜攝之有妨不得己黽勉退出且臣登對最後於諸臣未能諦悉聖意之所存矣及見小報則乃有宇賊移配喬桐之命誠不勝愕然驚歎此而奉承豈可曰有王法有臣分乎伏乞亟寢成命夬正典刑焉昨日兩司之筵退旣後於大臣而目見傳敎之書頒不敢一言出口靡然承順忽地聯章殆若處分之出於聞見所不及者然劻勷顚錯莫此爲甚臣謂兩司諸臣一幷譴削斷不可己也批以昨見卿登筵爲國事甚幸又何爲而引章辭官耶三疏雖曰彝例旣出矣何復云云所辭宜不允附陳事閣批猶以潤色皇猷責之勉之況輔相有國所重引君當道納於無過當將順處將順不效三司矯激之風栽然後上可以禆補下可以彈壓卿何曰乃爾須勿更煩諸臺譴削事擧措之顚例貽羞非細然昨筵酬應之省煩多顂於是不可以在筵見不言退公忽聯籲稍違於常格過加譴責矣鄕須安心勿辭卽起視事仍命遣史官傳諭
정조 16년 · 강
修撰沈興永副修撰金義淳陳疏幷賜例批
정조 16년 · 목
興永疏略曰噫嘻宇鎭何等劇賊而乃有此量處之命也海島假息猶爲失刑況此近島之還配有若輕罪之量移者然尙可謂國有法乎殿下之始允臺啓者乃欲如是究竟而止耶旣又慮群下之爭執則乃若曰島則一也島若一則自彼移此又奚以哉聖敎又曰法可伸恩亦可伸所謂法者果如是而於亂賊亦有可伸之恩乎初旣拿來而中途改之旣曰伸法而以恩參之臣謂殿下此擧未免失信於下殿下此敎未免失言於下誠不能無憾於天地之大伏乞亟寢還配之命依律正法焉昨日三司承宣之卽地爭執以冀回聽此實職分之所當然而或有遞差之命或施不敍之典處分過中亦願倂皆還收以先聖德焉臣之自劃之義聖明之所俯燭暫膺雖緣副急仍冒斷無是理乞削臣所帶之職○羲淳疏略曰噫彼宇賊有覆載難容之罪而假息於海島今幾年矣拿來有命當律宜施而何爲而放釋於中路又何爲而移置於近島有若尋常輊囚者然耶常刑一失亂賊無忌言念及此寧不痛心伏乞亟寢前命仍卽拿來夬正王法焉噫大臣者任股肱之重三司者處耳目之列伊時登筵所當竭誠瀝血亟請反汗而爭執不力竟未回天切爲之慨然也臣於向目之箚冒陳匡救之忱而言涉觸冒誠未孚格至今愧汗承膺無路伏願丞削臣職
정조 16년 · 강
正言鄭魯榮陳疏校理成德兩副修撰宋民載聯疏徑出竝踏啓宇
정조 16년 · 목
魯榮疏略曰目今亂賊未討民彝將斁此時耳目之官宜選骨鯁之士以格君心而扶倫常如臣無似不可冒叨伏乞鐫遞焉嗚呼宇賊之千罪萬惡一言而蔽之曰殺無赦而乃殿下不念常法之重始爲不由王府而違例發配中焉旣允臺啓而迃路匿疏終焉不復一問而押送近島未審殿下何所顧惜於此賊而屈國法拂公議乃至於此且況喬桐名雖海島實是畿甸旣無籬棘之爲防又與渠家而相近隱憂深慮不勝其凛然伏願收還前命仍正典刑旣有近島移配之敎則職在承弼者理宜竭力爭執期於得請苟不能得請而退則傳敎頒布之後亦當更求登對或陳疏啓以爲力回天聽之道而側聽經日寒寒無聞臣竊爲之慨歎也○德兩等疏略曰宇賊量處之敎寔是千萬非常之擧而臣等昨日登筵誠意未孚半日爭執未得回天退陳短箚或冀聖心之悔悟矣及承批敎天聽愈邈憂憤抑塞直欲溘然果玆僚員之疏乃以臣等之旣登筵席不能力爭聲罪至嚴臣等何敢晏然於職次乎玆敢陳章徑出伏乞亟削臣等之職
정조 16년 · 목
商新陳疏命還給仍敎曰韓商新事貽笑莫甚商新卽登筵三司中一人而對大臣三司敷諭之後大臣以付之三司從其所請爲對大臣之責勉旣如此身在三司之列耳聽大臣言苟有爭執之心大臣言下登時開口可也若欲將順則仍爲將順亦可在筵初不發一語忽於遞職經宿之後以前銜投呈一疏殆若初聞之過擧然而又敢譏斥大臣凌侮不少執言較疏決知非自其心出而自其口發然則臺閣又出一李敬心無論如此知彼其在勵世矯俗之道不可還給原疏而止前正言韓商新亟施罷職之典
정조 16년 · 강
賜前執義趙錫穆疏批
정조 16년 · 목
錫穆以執義陳疏略曰伏聞元子睿質天生沖儀夙成導養敎誘之方亶在此時凡爲保傅之人必擇其忠謹端一者置之左右以養其性情然後德器自成睿質自就自當日臻於堯舜性之之城矣伏願念哉近伏見頒下綸音則所謂西學甚熾慌惑人心至有忠淵輩悖倫之變蓋異言之喧豗實由於正學之不明今日闢邪之道在於明正學三字臣以爲先自太學爲始太學則大司成爲講師外邑則極擇經明學修者定爲訓導每於月朔以孝經小學四子等書聚士試講申之以忠信孝悌之道一變其輕佻浮薄之風則庶見正學日明邪學日息伏願念哉昨年歉災百穀不成綿荒尤甚而冬寒獰酷癘氣又熾凍餒之餘札瘥甚多伏願申飭各道凡沿江邑里尤甚被災處特爲設賑賙飢至於春稅綿布則不可無變通之道亦令籌司講究便宜正是今日急務伏願念哉今之奎章閣若漢之百虎觀唐之瀛洲宋之邇英殿我朝集賢殿者也其選則極其一代之英才其榮則待以三接之寵眷傍置左右講論經史日課月試勉奬藝業則殿下作成之方實無讓於周之旱麓而第伏聞課試之題多出以科程時文淸燕之暇或命以唱酬詩作殿下以此而優劣其才品詞臣以此而相尙其藻藝此非不盛矣而但勉戒吁咈之謨鮮有聞焉臣以爲尋常課製閒漫呤弄一倂付之餘事而日夕晉接之際專以講論經史爲主以究三古帝王之治謨歷代治亂之所由則菁莪樂育之效必有蔚然可觀者伏願念哉且伏聞漢氏之盛必以守令爲重龔遂黃覇尹翁歸召信臣之類皆以治蹟尤異擢爲公卿故漢世良吏於斯爲盛我朝用人獨不以治郡賢能有所簡拔故爲吏者全無勉勵惟以貪得刻害爲事臣以爲新進之秩滿六品者無論文南武必一一先試州縣必其異績著聞然後始通三司要顯之職則吏皆自勵莫不以公廉淸直爲務而公卿百執事亦必皆諳於治體伏願斟酌裁處近來都事之官只存虛名實無職事雖革廢此官固無所妨而若以祖宗朝已定之官制有難一朝革廢則莫如復其古規任以災眚或詢察民情或採訪遺佚使之直自狀聞因兼一道敎授勸勵學業使庠序學校之間洋洋有絃誦之美則庶可以有勝於無矣伏願從宜裁處批以第一件事當體念第二件事區區一心惟在尊尙正學爾言又如此益欲留意第三件事念念元元莫敢放忽於造次食息而嶺南沿邑民情若是其艱苦云爾則其所賙飢濟窮之方在宜另飭令廟堂以此意行會該道向以勿令富民勸分量請空名帖文已有知委未知果有實效否也至於春稅綿布事毋論田三稅大同纔令區別處分矣第四件事懋實效莫過於此當留意第五件事言則是矣但言論與改事各異以守令爲三司之階者得無相妨之數乎第六件事事屬不急姑置之
정조 16년 · 강
命前承旨具修溫處問啓待其對奏李敬心處更爲問啓
정조 16년 · 목
政院啓言前正言李敬心處問啓事命下矣問于敬心則以爲以臣十年廢枳之蹤卽署臺閣罔非恩造思效一日之責是臣蓄積至如具修溫則是臣年前隣居之人臣素知其地處人物不合淸選且聞其未經銀臺之前自稱承旨貽笑搢紳臣之論列者此也今於對章只明卑徵與否可也忽地攙入李秉鼎私人之語噫臣與秉鼎不無世分而若非其本心受人指嗾以爲告君之辭則是欺君也臣豈忍爲是也第私人二字是人臣難洗之累臣若是秉鼎私人則嶺海鈇銊臣所甘心臣若非秉鼎私人則修溫合被誣人之罪乞與修溫同下司敗卞其虛實云矣敎曰私人與否請與具修溫卞其虛實修溫處一體問啓萬一言或爽實竝與及詈之罪嚴勘以此分付待修溫對奏仍以其語李敬心處一體問啓○政院啓言問于前承旨具修溫處則以爲李敬心專主李秉鼎之一席秉鼎每言敬心數來吾家終日談話爲人可佳禮卽擬望吾善爲之此後通淸匪久首擬云臣果親聞於秉鼎矣果然臺通之後屢次彈人皆是秉鼎所媢嫉之人臣亦見忤於秉鼎竟遭敬心之彈臺通雖非秉鼎入銓之時其爲私人推此可知若非私人則何其連爲彈馼者皆是秉鼎所猜嫉者乎臣則的知其爲私人云故仍以具修溫對辭問于李敬心處則以爲臣十年鄕居數年郊居實無專主人一席之暇修溫之與秉鼎酬酢有無臣所未知而係是私室之事今不必呶呶分卞但其所謂連爲彈馼皆是秉鼎猜嫉云者臣初論一憲臣則本事中亦有礙逼於秉鼎親切之人者其後論列則事件稍多安知無秉鼎猜嫉者不在其中臣之本心在於就事論事而已若以此勒加罔測之名則爲臺臣彈馼者豈有事事自明之路乎云矣敎以具修溫則辭疏語意雖近於反詈專主一席旣如是作證而李敬心對辭或似成說或甚糢糊本事則關係非細不可模索處分當於後日次對時詢處該房知悉
정조 16년 · 강
舟橋司以船人弊瘼釐正啓
정조 16년 · 목
該司啓言船人弊瘼兩條有草記稟處之命矣其一卽斛子事也取考其原情則以爲兩湖直上納邑所用斛子邑各不同船人無面多由於此故再昨年自舟橋司先從湖南一依法聖倉漕斛校正之意知委矣該道監營更報以爲法聖倉斛子容入比鍮斛定式十七斗二升外又有所加入今年則以奮斛如前捧稅待明年改校正爲宜云該道斛子旣己較正則自今年爲始以新校正斛子捧上俾無船人無面之弊云矣斛子旣已校正則不必遲待來年湖南直上納邑捧稅以新校正斛子今年爲始申飭精捧定式施行之意分付湖南道臣其一卽馬夫色掌事也取考其原情則以爲馬夫色掌凡於稅穀運入之時許多貰馬次知看檢捧出各船米幾許以應京兆之役而其所捧米每千石爲一石矣近來城中無賴輩都買各江馬夫契又引預差禁軍之祿米更以每石三合五夕徵捧於船人在千石爲二石五斗矣兵曹預差木價渠輩受食而船人處所捧米則納于軍資監分給禁軍祿米至於筵稟作貢之擧益此馬夫契自是江民所業而見奪於此輩每千石一石五斗又爲加捧其果成說乎今則依前以每千一石施行而時契人輩若以減數稱冤則特使渠等從本價還退擔當其役云矣馬夫色掌之役見屬於京兆江民則稱以渠輩所業契人則稱以轉相賣買互相爭詰者也以軫念船人之意的量減數未爲不可而非但京兆之許多應役專靠於此一番減數弊隨而生預差禁軍祿條及近仗軍士料條以此變通以米以太受食有年則減數之後將至罷去揆以事面亦所當念且渠輩原情中以如不減數從本價還退擔當其役爲言卽此一款可以副其願無其弊而其所還退則目今業船之人未必皆是前主分付本司入屬船人及時契人等處從公賣買後京兆徭役兵曹料條請依渠言從近例永久遵行允之
정조 16년 · 강
命巨達金命乭等定配收贖嚴棍懲治
정조 16년 · 목
秋曹啓請內厩馬見失巡更巨達金命乭全命得各杖七十徒一年半定配敎曰定配收贖令兵判各別嚴棍而其夜摘奸時執捉馬匹姑令還出給此後更有不勤當該內乘嚴棍京軍斷不可已令兵判一體嚴飭內乘處
정조 16년 · 강
遣承旨詣受香所奉審摘奸
정조 16년 · 목
東南關王廟及纛所節祭在明也
정조 16년 · 강
命園所植木時民丁糧米考例分給仍令前府使趙心泰前期進詣與齋郞及時府使眼同董役
정조 16년 · 목
敎曰今春園所植木勢將加植於加定火巢之內幅圓闊大當用民丁附近八邑限六十里以內一日赴役只抄壯實至於老弱一切勿論糧米依前例分給以本府所在者分給仍令該廳會減事令廟堂分付道臣處八邑役民之際若或官不致察吏緣爲奸現發於繡衣之行道伯守令難免其責幷以此意嚴飭行會止曰園所植木日子以今月二十一日爲定前期前府使趙心泰與差使員守令邊將等進詣又與齋郞及本府使眼同始役自京拮据下送者外八邑分當處則各其邑守令分日役民赴役事令廟堂分付道伯
정조 16년 · 강
遞承旨洪仁浩以李集斗代之前望也
정조 16년 · 목
以仁浩不爲仕進也
정조 16년 · 강
大司諫李頤祥陳疏賜批
정조 16년 · 목
疏略曰噫彼宇賊何等劇逆多年連啓始允臺請謂可以夬伸王法而迃路押付歸哭其父至於末梢處分乃又移之近島以此劇逆亦且屈法則亂逆將無所懲畏伏願亟寢移配之命嚴鞫正刑幷擧逆喆孥籍之典焉臣當碎首天陛沫血力爭而狗馬之疾無望轉動有臣如此生不如死惟願鐫削臣職批以勿煩鄕之實病旣如此本職許遞
정조 16년 · 강
吏曹參判李在學陳疏賜批
정조 16년 · 목
疏略曰臣於今番事有不敢以旣往而釋然者玉候愆和靜攝有敎而大臣急於懲討不思承候則處分誠宜矣諸臣迭相求對反煩酬接則斥退亦可也而獨於藥院一事前望旣入而終不備員諸醫逬出而遂至空院上下阻隔拖至旬日此豈有國家有藥院以來所曾有者乎噫彼宇賊之罪惡國人所共知而臣之百倍憤痛者有之往在庚辛之間殿下以其時相之子特加拔擢之恩則渠敢怙寵布惠閃倏跳踉自知孔昭之天俯燭其奸則乃生背馳之計凶謀異圖無所不至四字凶言自吐鞫招肆布之典豈待竟日而屈法島棘苟有人心豈或延活而屢年偸生將欲何爲及夫今番拿來之際迃其路而付其家則亦當不踰日瘞其父以竢處分而旣定之期聞又退定抑何心腸此於渠皆屬細故而亦可見其萬戮無惜也(刀削)殿下何不念國勢之岌嶪人心之疑懼乎殿下每於凶逆之關涉丙午以後者一切周遮而庇護之雖有罪惡之彰著者一未嘗用法故亂賊無畏種下種生今於此賊又有此處分則伊後凶孼之種必將有覬覦之心思之及此寧不凛然臣伏見䦚臣疏批中若日屈法之害小推亘之效大推亘二字固知聖意攸在而法不撓則犯者少法一撓則犯者多理之常也治逆不嚴亂賊接跡則法不可每每屈也曷若斷之以法使人知懼自底於刑期無刑哉殿下又以將順其美爲敎誠使殿下擧措合天理而服人心則諸臣必不待聖敎之勤而將順之不暇苟或不然强令將順則決非盛世事也一開此弊遂成已例上意所向無事不成每有一番過擧則不過一場鬧聒而止群下之不誠不忠亦非殿下之所使然而然耶雖以目下事言之此何等關係而成命已至三日擧朝一味伈泄了無積誠回聽之意將順之弊一至於此率是道以往則駸駸然將至於國不國而後己臣不勝其憂歎也批以勤攻盈庭非惡聞也方寸權度己立的矣
정조 16년 · 강
經筵官李城輔陳疏辭職賜批
정조 16년 · 목
批以爾之姓名前此非不聞知於筵席而今於薦剡之時道伯擧而聞于朝未幾廟堂又抄啓於是乎益驗其富於經工求助如渴何乃邁邁爾其卽起登途入參筵對之班
정조 16년 · 강
重推知義禁金思穆鄭存中同義禁洪檢仍命宇鎭島配發遣金吾郞擧行
정조 16년 · 목
敎曰雖曰路近律名是島配則該府尙不擧行以致任便在家莫曰也無妨該府所爲專在於堪過而捱免似此不誠之習不堪正視近月行公堂上一倂從重推考新除授判堂待下批牌招察任與次堂相議斯速草記押送事嚴飭分付○敎曰禁堂之如是推諉不過捱免之計也雖甚可駭擧行與否何必借口於該堂乎仍置渠家非無不可若此則止泊無期宇鎭島配卽令發遣金吾郞擧行後狀啓事分付
정조 16년 · 강
承旨洪明浩趙衍德李集斗林濟遠申耆李思祚等陳疏徑出命勿頒其疏不待牌仕進
정조 16년 · 목
思祚以宇鎭島配發遣金吾卽擧行傳敎頒布明浩等以此引義陳疏徑出思祚亦對章徑出遂至院中一空守廳無人故有是命
정조 16년 · 목
以洪檢爲大司憲崔烜爲執義洪彥喆爲司諫柳▣爲掌令沈達漢李益恢爲持平金孝眞爲獻納洪秀晚張至冕爲正言申獻朝爲校理李庚運爲副校理安策爲修撰徐龍輔爲禮曹參判吳載純爲判義禁
정조 16년 · 강
館學儒生李鍾直等四百五十五人陳疏賜批
정조 16년 · 목
疏略曰宇賊酌處之命殿下何爲此無前過擧也宇賊之至今偃息己是失刑而今又移之近島殿下雖以一宇賊之殺活操縱把作造化之柄欛擧國同聲沫血致討者可見公議之不泯而殿下摧折之沮遏之使之莫敢言而後已是不幾於惟其言而莫予違者乎噫逆喆之惡有浮於凶積妖宇之罪殆甚於賊堅而孥積之典未加於臥斃之喆戮堅之刑不施於貸首之宇古今天下寧有是耶伏願特寢移配之命亟施肆巿之律批以勿煩爾等退修學業
정조 16년 · 강
校理申獻朝陳疏賜批
정조 16년 · 목
疏略曰近日處分誠是萬萬意慮之外也罪人之量移皆輕罪薄竄之有所低仰闊狹者也今夫宇鎭卽一承款未服法之劇逆則有何低仰闊狹之端而若是量移於畿甸之地耶如是之故過擧層激變怪多端門將之阻搪三司政院之退却章奏已成一副規模少有難處之事則輒以此爲例卿宰遭逐奔泒道路此果盛世之氣像乎難屈者王法莫嚴者公議伏乞亟令王府拿來宇賊快正王法焉臣於承宣事竊有所駭歎者今日所下喬桐押去之敎誠是廷臣所可爭執者則職在惟允之地者繳還可也覆難可也不此之爲輕先頒布者此固萬萬可駭而旋又忙急逬出莫重奉啓版之所無一人守直事旣無前弊亦關後貽羞銀臺莫此爲甚臣謂當該承旨亟施削職之典其餘承旨幷施譴罷之典宜矣批以昨奏己沙越俎今疏亦甚章皇勿煩承宣事極爲駭然目擊而口不言故令下位擧行及其聯章俓出乃反歸罪僚員殆若全然不識本事然啓版重地無敢空院卽不易之典而又忽一竝出去如許承宣將焉用哉諸承旨遞差揆以廉隅亦宣一遞同副承旨許遞
정조 16년 · 강
判義禁吳載純知義禁金思穆鄭存中聯疏命還給仍竝遞差
정조 16년 · 목
聯疏略曰宇賊移配之命忽下於意慮之外始則督令本府擧行未乃直送該卽押付此何擧也噫喬桐距渠家不過一息且是善地若以一島宇謂之以律名之同而使之假息於此則是何異於全釋乎自是以後凶醜不逞之徒窺伺覬覦無所懲畏思之及此寧不懍然伏乞亟寢移配之命夬允三司之請焉敎曰擬律不審尙謂獄官溺職之端近來章箚及啓結語之先請拿鞫接之以正法者豈不可笑之甚乎亦豈但曰擬律不審我國士大夫不讀律自有古人之訿論而不料堂堂王府臺垣昧於尋常律例有此無稽之請也大扺推覈之規有四重罪設鞫其次拿鞫其次拿處其次禁推拿鞫無異於拿問囚之西間繫之項銷則如許輕律何以正法乎其在循名責實之義顚錯甚矣今見疏辭又未免因循溺職之責烏可免乎況金吾郞之發送己久矣踰沙峴涉臨津幾半其程則忽於闕門城門將泛鑰之際疏請召還太不襯當由前由後勢難例批還給兼帶金吾之任一竝遞差
정조 16년 · 강
以徐邁修李義弼李冕膺金履翼李百亨洪秉聖爲承旨幷前望也
정조 16년 · 목
大司憲洪檢執義崔烜掌令柳▣持平沈達漢獻納金孝眞連啓宇鎭事中古今天下寧有是哉下改措語以爲當初已結案之凶逆得保首領於海島己是失刑之大而拿來之啓依例允下則庶幾聖斷赫然顯戮亟行矣奈之何才到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼哉請遲晚罪人宇鎭捧根脚夬正王法批以不允
정조 16년 · 강
飭學禮講專尙文義或試製述俾無遺珠之弊
정조 16년 · 목
敎曰昨日令政院招致學禮講各所試官已有分付者而諸生之一一聞知未可知大扺會試前學禮講雖以應行常例之載在金石之典雖令遵而行之朝家本意每以爲能文者豈必善讀不足者亦豈必不誦至於吐之些少差誤雖使古之小學童子應講豈能免乎若或徒以口讀爲立落如式年科捧治經講則適足爲倖占之端云爾此所以昨令申諭於諸試官者也今番專尙文義而文義之初不開弦者亦以初試入格之體試之不必一循程式句數俾無抱才遺珠之弊事令各所試官書付場外令諸生知之至於另考虛實亦豈無觀勢闊狹裁擇之方乎竝令知悉
정조 16년 · 강
命靖陵陵官汰去人待窠甄用
정조 16년 · 목
因靖陵前參奉李英冕供辭敎曰欲爲提敎而近因偬撓未果見其爰辭曰以四報該曹則罪在該曹當該堂上爲先從重推考汰去官員待窠卽爲甄用事分付銓曹
정조 16년 · 강
命前檢閱李重蓮敍用還付
정조 16년 · 강
命檢書官朴齊家拿處
정조 16년 · 목
景慕宮郞廳以提調意啓言本宮外右麓下居檢書官朴齊家再昨日伐其園木故植木牌將及守僕等急往見之則雜木一株已爲䂨取云此距植木之處不過數間則毋論公私基址一草一木何以剪伐乎萬萬駭妄請令該府拿問重勘允之
정조 16년 · 강
召見藥院提調李▣副提調李義弼于誠正閣
정조 16년 · 목
請診也○予謂▣曰左相陳疏求去而以言不用則去引義如是則右相又當引義矣▣曰聞以此方欲尋箚云矣仍奏曰醫官旣入請診候命醫官李翊臣診脈訖予曰今日則差勝湯劑不必進御矣▣曰調理之劑議定進御恐好矣予曰姑觀明日更爲議定未晩也仍謂承旨金履翼等曰學禮講儒生居不人試製者書等則可書栍則不可以此意分付試所
정조 16년 · 강
左議政蔡濟恭陳疏賜批
정조 16년 · 목
疏略曰昨因傳敎下者始知有臺閣參論之言原疏雖未得見槪以聖敎推之其蹈藉譏切可以知之噫宇賊之必欲人得以誅厥有秉彝夫孰不然而臣於旬日之內三上箚疏者竊自附於沫血致討之義矣凡今之人未見有往斧其吭者則臺臣之懲討卽言語文字臣之懲討亦言語文字何獨臺臣之言語文字爲懲討之眞而臣之言語文字不可謂懲討之眞乎臣竊爲之訝惑然臺閣之勤攻廟堂實聖世美事臣安敢以是有芥於中而從以爲出處之決乎第臣於少時嘗讀白居易文稿至其譏老宰相詩或曰傴僂入君門或曰夕陽憂子孫臣未嘗不喜其摸寫得眞而亦欲代爲之羞愧不料躬自蹈之至今日受侮於人若是之多也伏惟聖明臨御以禮爲國四勿之化朝野咸服今臣所請非臣自言卽聖人之言非聖人自言卽天理節文之自不得不然以殿下事事循禮之工獨於臣引年之請不賜準許決知其無是理也況臣竊聞人臣事君言不用則去臣於宇賊事力言中路放遣之驚心而殿下不用臣言力言邦刑之不可不正而殿下不用臣言力言近島移配之非所可議而殿下不用臣言畢竟有金吾郞押付喬桐之命是殿下以臣身名以輔相而其言之待以征邁者節節如此臣若不去以何顔更對方册中古人乎伏乞亟命鐫削臣職批以卿之此疏謂之體國乎不體國乎若令公耳忘私之古大臣處之決不肯作此藉寇齎糧之擧豈不重爲鄕嘅嘅乎卿以人臣事君言不用則去之義引爲節拍而又於疏中敷陳不見用之三叚事件於是乎卿未免錯料卿見九經章大文乎敬大臣雖重在於親親之下近日之擧非不知有違常格事屬年前則必欲一一漫漶者卽絜矩之所當然而又自有親疏先後彼此之殊豈可曰言不用則去乎至於吹覓之人言不須更提伊日延接諸臣也卿與右相同登筵席同聽筵敎而折旋與共之奏對與共之及其命退又與之聯武而出緩乎云爾則兩相均不緩乎云爾則兩相亦均矣人之取捨財擇於左相右相之中者此非偏私而何如右相之在寮宷者同一處義同一語默豈或同其進而不同其退乎今於診筵聞重臣之說右相果以是難安擬方尋箚辭官云云如是之際朝象國事當何如不在煩複卿須深量又若卿引年之請不但萬萬非其時卿之出而視政始於年至之後自玆計之滿禮經懸車之限不知在於那間予則嘗以古人後八十祈望於卿卿之此請得無幾於題外乎多少都置之卿雖欲牢執而堅拒恐必有遂不得處亟斷來章卽起視事仍命遣史官傳諭
정조 16년 · 강
特放削黜人李福源仍命給牒敍用
정조 16년 · 목
敎曰大臣入侍也亦有筵敎向來處分非深惡於前領府一人而已所以慨歎於前領府者卽動於浮雜劻勷之論事面寧不顧喧豗不能斥也然大臣豈或歇後於分義而然哉爲日稍久宜卽狀敍削黜人李福源特放仍爲給牒敍用在昔盛時禮敬大臣之聖德如何而古相崔錫鼎以似此事削黜而收敍也不待敦勉之敎以待罪臣一番上疏承批卽出予雖否德所願在仰述不敢强爲無於例之例此意宜使大臣知之置處政事仍令今日政爲之事分付銓曹
정조 16년 · 강
遞差承旨李冕膺重推昨日傳啓諸臺尋幷許遞
정조 16년 · 목
敎曰刑政自有體叚凡大小罪犯臺啓旣發之後不得以所請之次律勘處自上亦不低昂寧或以權宜姑先依啓後使之擧行豈可於臺啓未收殺前酌處乎昨日宇鎭押配事亦然必欲於新除臺臣未肅拜未詣臺之前決處之故不得巳別遣金吾郞蓋日前諸臺登筵時所請適値齋日以所懷爲之而不爲發啓故耳然則昨日改措語之新啓當書出朝紙只依前啓樣書出者不但有關後弊豈有如許格例且都事別遣之處分無甚著落該房承旨遞差臺臣之無一言溺職甚矣一倂爲先從重推考○大司憲洪檢執義崔烜掌令柳肅持平沈達漢獻納金孝眞避嫌以爲修啓之際專意照管於措語之添改未及思新連之宜有區別未免格例之違錯此已臣等昏謬不察之失而至於金吾卽別遣之事此誠於法未有於古未聞臣等驚惶憂歎當論不論至伏承重推之命莫非臣等顚錯之致請命遞斥批以勿辭尋命引避諸臺許遞
정조 16년 · 강
有政吏曹判書金思穆參判李在學參議沈煥之兵曹判書李秉模進
정조 16년 · 목
以李晩秀李思祚爲承旨具㢞爲大司憲洪仁浩爲大司諫柳雲羽爲執義權儐爲掌令閔師宣爲持平趙武範爲獻納宋翼孝爲校理尹光普崔顯重爲副校理朴奎淳爲副修撰具允鈺爲判義禁徐晦修申思運爲知義禁洪聖淵爲同義禁洪秀輔爲刑曹判書李英冕爲恭陵參奉李福源單付領府事
정조 16년 · 강
命善積所已兩鎭餉穀虛留準數備納黃海前兵使元厚鎭拿問勘處
정조 16년 · 목
黃海兵使吳載徽狀啓以爲各鎭軍餉還穀連加嚴飭趁限封庫而其中善積僉使朴昌源牒呈內本鎭軍餉中小米六百四十四石零己亥以後前後僉使反作萬無收捧之道云所己前萬戶金啓默牒呈內本鎭軍餉各穀中二百十二石零所受還民皆是至貧逃故過半捧納無路云別遣褊禆摘奸則善積鎭己亥年未捧二百八十三石零庚子年未捧一百四十七石零辛丑年未捧二百六十五石當該僉使朴泰根壬寅年仍未捧二百五十石癸卯年仍未捧二百九十七石零當該僉使申光世甲辰年仍未捧三百五十一石零乙巳年仍未捧四百三十二石零當該僉使金時鍊丙午年仍未捧三百五十一石丁未年仍未捧二百九十六石零當該僉使辛聖恒戊申年仍未捧六百一石零己酉年仍未捧六百四十五石零庚戌年仍未捧六百四十四石零當該僉使金光國所已鎭還穀未捧一一査出則率皆指徵無處善積前僉使申光世已爲身死朴泰根金時鍊辛聖恒金光國所已前萬戶金啓默等罪狀令攸司御處所已鎭未捧二百十二石零莫非金啓默不善區別之致渠雖遞職姑令留鎭沒數備上之意嚴關申飭善積鎭未捧六百四十四石零亦是前後僉使反作之致朴泰根金時鍊辛聖恒金光國等益令該曹爲先執捉下送以爲準數克上後勘處之地時僉使朴昌源渠之到任在於昨年正月則虛錄委折不爲趁卽現告到今封庫之日始爲報來亦極可駭爲先拿致臣營從重科治虛留餉穀若是夥多而不能及時準捧莫非臣不飭之失惶恐待罪敎曰勿待罪事回諭才以此事有處分則又有此現發其時兵使一體論罪事分付回啓該曹○兵曹啓言所己鎭昨年釐正寔出於懷保鎭民之聖念則身爲鎭將又致現發尤極痛駭前萬戶金啓默待該閫準捧後狀聞令該府拿問重勘善積鎭前僉使朴泰根等依狀請令刑曹押送準數克上後一體拿問處之前前兵使元厚鎭以所己鎭還事被罪則交代兵使洪和輔不善釐正之罪亦當論勘而今己身故請勿論允之敎以元厚鎭當初㴜報之罪甚於後帥之不察令該府拿問勘處
정조 16년 · 강
命關東各邑上納愆期之弊令道臣方便釐正
정조 16년 · 목
該監司尹師國狀啓以爲回均廳關楊口庚戌條結錢高城庚戌條結錢辛亥春船稅錢通川辛亥春船稅錢該邑初不上送色吏邸吏中間幻弄以致不納詳査委折當該守令指名牒報之意分付矣卽接楊口縣監李義度牒呈內査問於監色則以爲庚戍條結錢收捧於昨年四月而昨年詳定之不足爲五百餘兩故結錢中二百五十兩零果爲推移取用昨年十二月始爲上納而該守令前縣監宋厚淵云通川郡守趙鉉牒呈內査問於監色則辛亥春船稅錢收捧於當年五六月而昨年詳定之不足爲四百四十餘兩故船稅錢三百五十兩零姑先取用今正月準數上納而該守令前郡守元羽孫云高城郡守金復根牒呈內査問於監色則以爲庚戌條結錢收捧於昨年春間辛亥春船稅錢收捧於五六月而昨年詳定之不足爲五百七十餘兩故結錢二百十兩零及船稅錢三百餘兩推移取用姑未及上納云故今方星火上納而其時守令五月以前前郡守鄭必淳五月以後前郡守鄭國仁云矣大扺道內詳定邑邑不足若有不時公下則卽以均廳所納之已捧者姑先取用待詳定區劃穀之發賣始爲上納乃是自前謬例也觀此三邑所報則雖與私自取用有異而上納之拖至經歲萬萬駭然當該監色從重勘處計料敎曰詳定取用無異公用且其邑例卽然云此狀啓還下送此後方便闊狹從長釐正之道令道臣往復該廳定式事分付
정조 16년 · 강
命關東各邑加分依狀請施行仍命月令進上生銀魚等物種勿定日限隨所捉封進
정조 16년 · 목
該監司尹師國狀請各邑留庫各穀限五萬七千石特許加分敎以依狀請施行又狀啓以爲七月令薦新生銀口魚卽六月令之退定於七月初一日者若當日熱潦水則不但難捉亦慮腐傷十月令薦新生文魚生大口魚則同月初一日對進京司故每於九月望前捉得若値日暖亦易腐傷若依他月令例勿定日限隨所捉月令內封進則可無此弊十月令銀杏八斗本與生文魚生大口魚一時封進亦可同爲退限不然以此一種別定隌持封進敎曰竝依狀請施行銀杏亦爲退限事回諭
정조 16년 · 강
命順天等邑被燒民家另加顧恤
정조 16년 · 목
全羅監司鄭民始以順天民家二十一戶鎭安民家三戶昌平民家二戶龍潭民家一戶燒燼馳啓敎曰另加顧恤斯速結構眞接俾無方春失所之弊事回諭
정조 16년 · 강
秋曹以擊錚人安畀重原情回啓
정조 16년 · 목
該曹啓言永川幼學安畀重原情有論理草記之命矣臣等詳考文案則山地主客一按可辨益金成右隱埋渠祖於安畀重六代祖墳上主脈十四步古冢之間而畀重曾祖后靜呈狀于營本官卽爲掘移成右照律定配后靜作故之後成右又以已掘之屍潛埋於奮穴而其後癸亥年畀重父景時又呈營本官嚴覈取服更令掘去凡再瘞而再掘其爲畀重之先山更無可疑金成右之指古冢爲渠先塋合雙墳作爲一冢再擧潛葬不成墳形者其滅倫悖義曾所未有之變怪營邑督飭亦己屢次終不掘移萬萬痛惡而事在久遠宜可審愼令該道臣兩造嚴査督掘照律嚴繩允之
정조 16년 · 강
命殺獄罪人許俶嚴刑得情
정조 16년 · 목
刑曹啓言殺獄罪人許俶招內前者承款實是㥘於嚴刑暫爲誣服之致元無打殺金光範之事大抵與光範等諸人鬪閧事狀俱載前後文案而眞箇犯手之金性行不善救療之朴正彬旣皆生出畢竟渠之橫罹元犯者豈不冤抑云許俶之殺越情節至爲兇毒其所承款不啻明白而及當結案忽變前招情狀巧惡請更加嚴刑期於得情敎日豈可以其拒逆之供輕先登聞乎卿等推考各嚴刑期於得情
정조 16년 · 강
右議政朴宗岳陳箚賜批
정조 16년 · 목
箚略回臣於日昨三疏中以逆賊宇鎭押付喬桐事力陳還寢仍請用辟而言辭拙訥誠意淺薄伏承批旨天聽愈邀不賜允兪反以須勿更煩爲敎誠不勝驚愕抑塞之至噫嘻賊宇覆載難容之罪大臣言之三司討之臣亦沫血飮泣者凡幾遭矣及登筵席聖敎亦不以臣言爲不然而及其處分之下一切相反豈料聖明之世有此非常之擧也喬桐自是近島中善地也求之國朝故事王室懿親罪關宗社則或以國家寬大之典不忍遽加磬甸之律姑置近島以待正法焉安有兇如宇賊逆如宇賊而引用懿親之例也哉(刀削)且昨日不使關由禁堂直令該卽押去亦豈非處分之萬萬過當者乎嗚呼國之所以爲國者以其有紀綱也設置堂郞乃所以紀綱相維也國有命令堂上不得與聞卽僚之直爲擧行其於事體果何如哉伏乞還爲拿來夬正王法臣於昨日傳敎下者豈不欲卽地仰請反汗而伏見前正言韓商新疏批則有所滿心不安者惶恐俟勘有懷莫陳今者僚相以此疏引則臣之處議宜無異同豈敢以臣之無所指的而晏然自恕者哉伏願俯賜諒察特許退黜批以左揆辭疏之批敷示本意旣詳且盡更有何架疊所請不允卿欲與左揆同其去就廉防然矣處義當己若勉出於左相則敦迫於卿於其中自在今豈可强作文具慰藉之語向卿覼縷塞責乎卿須安心勿辭待左揆出仕卽爲造朝以副予側席之思仍命遣史官傳諭
정조 16년 · 강
正言張至冕陳疏不賜批
정조 16년 · 목
疏略曰宇賊是何等劇逆大憝而乃有近島移配之命此何擧也(刀削)職在具瞻之地其所明張之討宜有偣於庶僚今乃反是始也依違於輿論沸騰之時終焉漫漶於前席酌處之際少無驚惋之意看作尋常之事此大臣凡於懲討一事不欲挺身擔當一味退縮有識之寒心厥維久矣奮不顧身必討乃己之義雖不可深責至於目下之豢豺畜獍凛然若伏莾之憂者顧何如也而如越視秦恬然袖手承弼之道因如是乎越若三司之臣無一箇冒死爭難或啓或奏堇堇塞責竟未聞合辭守閤甚至於違牌爲事初不登筵者有之忠憤二字掃地盡矣大臣旣如此三司又如彼卿宰搢紳亦未有慷慨苦爭者殿下之朝廷其可曰有大臣乎有三司乎殿下近年以來凡有聲討之論輒加鉗制之術或權辭以彌綸或威怒以摧抑又或設爲禁令揭諸喉院之壁阻遏章疏付之門將之手非常之擧便成規例致有廷臣莫敢强聒雖若快愜於聖心獨奈朝綱不振而義理日益晦塞刑章不明而亂逆無所懲畏何哉乞寢賊宇近島移置之命亟允執法之請仍爲振肅天綱以正大臣不誠之罪伊日登筵三司竝加譴削世所共知情勢外規避不登筵三司亦施刊改之典
정조 16년 · 강
遣承旨詣宗廟景慕宮奉審仍詣弘陵奉審摘奸
정조 16년 · 목
弘陵忌辰祭在明也
정조 16년 · 강
諭左議政蔡濟恭右議政朴宗岳同爲造朝藥院提調李坤徐邁修請診不許
정조 16년 · 목
因濟恭初度呈辭敎曰見昨日疏批又尋辭單卿眞欲長往而決退耶呈辭則先令錄事封還卿若撤單與右揆造朝則予當有商量勉留之方卿其知此卽爲入侍事遣承旨傳諭仍與偕來承旨同副承旨進法○藥院請入診敎曰酬應煩則膈氣升而省必降近幸次次差勝此所以昨日診筵以趁此差勝時議定順氣疏滯之當劑爲敎者也忽於今朝左相又尋單敦諭也偕來也許多酬應十偣於昨日方升之氣烈於熖火不料職在輔相者有此越視秦瘠之擧自視歉然良欲無言此時汗漫調理之劑無異於以火救火豈非外題之外題乎卿等退去待朝廷寧靖鼎席備員酬應快臻省煩然後來待○承旨洪秉聖書啓略曰敬奉聖敎傳諭于左議政蔡濟恭則今方待命金吾門外臣因爲隨往敎曰昨批今批悉言之夫豈更煩待待命啓辭入來當有回諭爾則姑爲留在○政院啓言議政府錄事來言左議政蔡濟恭以爲伏見下藥院批旨緣臣不忠仰貽酬應聖候添損且承聞越視䄅瘠之敎自念臣罪嶺海鈇銊不足贖其萬一走伏金吾門外以請嚴誅云仍納命召敎曰偕來承旨書啓略言之藥房口傳之啓亦言之予豈可以不緊托病之說恐嚇卿之去就乎卿須還第調治俟間造朝如可强而幡然則亦何必固拒不卽引接乎此非問於予者在卿方寸間主人翁栽量去就之如何卿出則右相亦當出事勢雖卽然矣聞俄下之敎右相之聽若尋常亦非所料以予否德雖乏禮待之方古人豈不言君雖無禮臣不可以不忠乎予固不欲自大而所可念者君綱國體此意宜使僚相知之事偕來承旨更爲傳諭勿待命事一體傳諭命召遣史官傳授○又啓言議政府錄事來言右議政朴宗岳以爲伏奉嚴敎惶懍震迫走伏金吾門外恭俟鈇鉞之誅云仍納命召敎曰勿待命事遣史官傳諭仍傳命召○藥院因問安批旨請入診議定湯劑敎曰非謂稍降之氣其間忽又更作也萬一因大臣事酬應又煩劇則其害不難知故耳此所以欲待出場徐議當劑其遲其速惟在於大臣而己若以議定湯劑一事威脅大臣之去就則其在國體事面寧有如是乎寧受困於大臣予則污不爲此此意卿等知之斯速退去俾勿以卿等事更添酬應
정조 16년 · 강
命次對勿拘齋日卽令來會
정조 16년 · 목
敎曰以近日事煩聒之後廟謨擔却籬邊民事束之高閣今年以來兼行一次外尙不爲一番次對雖無大臣自有次對之例其爲酬應之有妨不在於次對與否明知其添損而大臣不念廟謨民事何可不替行大臣之事乎次對勿拘齋日卽令來會事分付又敎曰近始稍欲頤神穩休則今日酬應之紛沓姑無論次對進不進偕來書啓往來之一號令申飭之事輒煩屢次下敎如許承宣其罪不輕又復若此當分配遠惡地當直都事發牌立之政院望門擧行不勤之承旨先遞其職直爲押去送之配所事分付
정조 16년 · 강
以李宗燮爲執義沈埉爲司諫李羽逵爲持平曹喜有爲正言竝前望也
정조 16년 · 목
敎曰次對臺諫不可不備員亦有下敎事出牌外在外及未肅拜諸臺竝許遞前望單子入之待下批一體牌招
정조 16년 · 강
命備郞宋綸源分揀
정조 16년 · 목
次對命下已久備堂尙未齊會命兵曹拿問本司郞擧行慢忽委折尋困査問草記敎曰今則聞已來會分揀放送
정조 16년 · 강
罷藥院提調李坤徐邁修等職
정조 16년 · 목
藥院啓請䆮次對成命仍許入診批以勿煩退去藥院再陳前啓命退去○校理申獻朝以次對有命而藥院請䆮之啓日己向晩不卽擧行陳疏請施提調譴削之典還收次對之命批以藥院事爾言是矣削則似過先施譴罷之典次對則諸宰旣會矣不至難强大臣欲引接兩司欲召見其爲酬應一也所請不允
정조 16년 · 강
遣御醫看左議政蔡濟恭病諭右議政朴宗岳待左相入來同爲登筵
정조 16년 · 목
敎曰日將向曛大臣尙無去就今此引接卽批答中商量勉留之意商量二字可認微意則何如是乎更令史官更爲傳諭于左議政○承旨洪秉聖書啓略曰臣敬奉聖諭傳諭于左議政蔡濟恭待命所則以爲恩諭又宣至敎以還第造朝間方寸裁量繼又承藥院所下嚴敎私義有不敢恤謹當承命登筵云大臣今方造朝臣亦隨入敎曰左相旣欲造朝則右相亦當造朝然則備堂獨爲詣閤之次對大臣似或如例率入問于備卽以啓偕來承旨退去○政院啓言議政府錄事來言左議政蔡濟恭承命到朝房病不得詣閤右議政朴宗岳以爲旣伏承與左相同去就之敎不敢獨爲登筵云次對命下已久大臣皆不得進參何以爲之敎曰待少間入侍之意遣備卽傳于左相又敎曰左相來到朝房以病欲俟少間入來云先遣御醫看病右相雖已入來諸宰詣閤亦幾半日而次對待左相入來同爲入侍
정조 16년 · 강
遞景慕宮提調李秉模以趙鼎鎭代之前望也
정조 16년 · 강
遞刑曹判書洪秀輔以金文淳代之洪檍爲禮曹判書竝前望也
정조 16년 · 목
秀輔以老病遞而文淳移除禮判有闕故命入前望批不以春奉審修改在明日也
정조 16년 · 강
遞承旨洪秉聖金履翼李思祚以尹行元洪仁浩金載翼代之竝前望也行元尋遞以洪明浩尹㬦爲承旨竝前望也
정조 16년 · 목
秉聖書啓書入遲滯履翼奉命思祚違牌行元方在罷散也
정조 16년 · 강
推吏曹判書金思穆
정조 16년 · 목
政院以正言曹喜有方遭故該曹不懸頉於前望請原望筒勿施該堂推考允之
정조 16년 · 강
召見大臣備堂于誠正閣